ทำไมเซ็นทรัลชอบสร้าง ห้าง ออฟฟิศ โรงแรม ให้อยู่ด้วยกัน
โครงการลักษณะนี้ เราเรียกว่า Mixed-Use  Mixed-Use คืออะไร ทำไมถึงเป็นที่นิยมในปัจจุบัน ลงทุนแมนจะเล่าให้ฟัง
27 พ.ย. 2565

ทำไมเซ็นทรัลชอบสร้าง ห้าง ออฟฟิศ โรงแรม ให้อยู่ด้วยกัน /โดย ลงทุนแมน
สมัยก่อน เวลาเราต้องการช็อปปิง เรามักจะไปที่ศูนย์การค้า ในขณะที่หากเราจะไปท่องเที่ยว เราก็จะต้องจองโรงแรมไว้เป็นที่พัก
แต่ในปัจจุบันเราจะเห็นว่าศูนย์การค้าหลายแห่ง โดยเฉพาะเซ็นทรัล มีโรงแรม และสำนักงาน อยู่ภายในบริเวณเดียวกัน
โครงการลักษณะนี้ เราเรียกว่า Mixed-Use 
Mixed-Use คืออะไร
ทำไมถึงเป็นที่นิยมในปัจจุบัน
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
Mixed-Use เป็นคำที่ใช้เรียก โครงการอสังหาริมทรัพย์
ที่มีการใช้งานทั้งเพื่อการอยู่อาศัย และทำธุรกิจอื่น ๆ 
ภายในพื้นที่เดียวกัน
โดยมักประกอบไปด้วยศูนย์การค้า อาคารสำนักงาน โรงแรม และคอนโดมิเนียม ในพื้นที่เดียวกัน
ในปัจจุบัน การพัฒนาโครงการ Mixed-Use
กำลังเป็นที่นิยมของนักธุรกิจจำนวนมาก
โดยเฉพาะอย่างยิ่ง ในพื้นที่ที่ราคาที่ดินปรับตัวสูงขึ้นเรื่อย ๆ อย่างกรุงเทพมหานครและปริมณฑล
ทำให้การพัฒนาอสังหาริมทรัพย์ ในลักษณะ Singled-Use หรือใช้เพื่ออย่างใดอย่างหนึ่งนั้น อาจไม่มีความคุ้มค่า
ผู้ประกอบการหลายคน จึงทำให้โครงการของตัวเอง ตอบโจทย์ความต้องการหลาย ๆ รูปแบบ ภายในโครงการเดียว
อีกทั้งในปัจจุบัน พฤติกรรมของผู้คนที่ใช้ชีวิตอย่างเร่งรีบ แต่ก็ยังคงรักความสะดวกสบาย
คำว่า “ครบ จบในที่เดียว” จึงใช้ได้ดีกับไลฟ์สไตล์ของคนในปัจจุบัน
ลองนึกดูว่า หากเราอาศัยอยู่บนคอนโดมิเนียม หรือทำงานในออฟฟิศ แล้วต้องการซื้อของบางอย่างขึ้นมา เราก็สามารถกดลิฟต์ลงไปซื้อได้เลย
หรือถ้าหิว ก็สามารถหาร้านอาหารได้เลย โดยที่ไม่ต้องขับรถ หรือเดินทางออกไปนอกพื้นที่
หรือแม้แต่การทำงาน บางทีออฟฟิศของเราอาจจะอยู่ในพื้นที่เดียวกันกับคอนโดมิเนียมของเราก็ได้
ซึ่งในมุมของผู้ประกอบการที่มาเช่าพื้นที่ในโครงการนั้น ก็จะได้ประโยชน์ คือมีลูกบ้านคอนโดมิเนียม หรือผู้ที่แวะเวียนมายังออฟฟิศในโครงการ เป็นฐานลูกค้าส่วนหนึ่งของกิจการ
จะเห็นว่าโครงการ Mixed-Use นั้น ตอบสนองไลฟ์สไตล์ของผู้คนที่ต้องการความสะดวกสบายและเร่งรีบ รวมถึงการประกอบกิจการได้เป็นอย่างดี
ซึ่งปัจจุบัน ในประเทศไทยก็มีโครงการ Mixed-Use เปิดตัวไปแล้วหลายโครงการ เช่น
- CentralWorld ของกลุ่มเซ็นทรัล ที่มีศูนย์การค้า อาคารสำนักงาน และโรงแรม ในพื้นที่เดียวกัน
- ICONSIAM ของกลุ่ม CP และ Siam Piwat ที่มีศูนย์การค้า และคอนโดมิเนียม อยู่ในพื้นที่เดียวกัน
- True Digital Park ของกลุ่ม True ที่มีออฟฟิศสำหรับเหล่า Startup ศูนย์การค้า และคอนโดมิเนียม ในพื้นที่เดียวกัน
- Mega City Bangna ของกลุ่มเซ็นทรัล ที่มีศูนย์การค้า หมู่บ้าน และโรงเรียน อยู่ในพื้นที่เดียวกัน
การสร้างโครงการ Mixed-Use นั้น เป็นที่นิยมไปทั่วโลก โดยเฉพาะในเมืองที่มีราคาที่ดินสูง เช่น กรุงโตเกียว ประเทศญี่ปุ่น
โดยโครงการ Mixed-Use ที่ทุกคนต้องไปเยือนแน่ ๆ 
เมื่อเดินทางไปท่องเที่ยวที่กรุงโตเกียว ก็คือ สถานีรถไฟ
โดยสถานีรถไฟในกรุงโตเกียว มักจะอยู่ในพื้นที่เดียวกันกับโรงแรม หรือศูนย์การค้า เพื่อเป็นการใช้พื้นที่ให้คุ้มค่ามากที่สุด และทำให้นักเดินทาง มีความสะดวกสบาย และประหยัดเวลามากยิ่งขึ้น
สรุปแล้วการพัฒนาโครงการ Mixed-Use จะช่วยทำให้เพิ่มโอกาสความสำเร็จของตัวโครงการนั้น
เนื่องจากการใช้สอยประโยชน์จากพื้นที่ มีความเกื้อกูลกัน
ตัวอย่างเช่น เมื่อมีคนอาศัยในคอนโดมิเนียม โรงแรม หรือมาทำงานในออฟฟิศ ก็จะทำให้มีผู้คน และทำให้มีผู้ประกอบการมาเช่าพื้นที่ค้าขายในศูนย์การค้า
ในขณะเดียวกัน เมื่อมีร้านค้ามาเปิด ก็ทำให้มีคนมาเช่าคอนโดมิเนียม โรงแรม และออฟฟิศ เพราะเห็นว่าบริเวณนั้นมีแหล่งอำนวยความสะดวกที่ครบครันนั่นเอง
และเมื่อโครงการประสบความสำเร็จ ก็จะทำให้ที่ดินบริเวณนั้นมีราคาพุ่งสูงขึ้นได้อีกด้วย
อย่างเช่น กรณีของพื้นที่แถบเจริญนคร ที่ราคาที่ดินก่อนการก่อสร้างโครงการ ICONSIAM มีราคาประมาณ 450,000 บาทต่อตารางวา
แต่หลังจากการเปิดตัวในปี 2561 ราคาที่ดินบริเวณดังกล่าว ปรับตัวสูงขึ้นอย่างมาก บางแปลงขายกันที่ราคาตารางวาละ 1 ล้านบาทเลยทีเดียว..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-